
Tupeu la greu. De ce Rusia profită de războiul din Gaza 


Putin se folosește de eternul conflict din Gaza pentru a-și legitimiza propriul război cu Ucraina 


Rusia are două motive să vorbească precaut despre conflictul palestiniano- 
israelian. Dar profită de acest conflict. 


= 


Primul 
este legat de invazia și războiul din Ucraina. Al doilea este că Rusia are relaţii excelente 
cu Israelul și i-a fost extrem de dificil să condamne public atacurile IDF în Palestina. 


Putin, încă din octombrie 2023, a exprimat "sincerele condoleanţe” ale Rusiei pentru 
familiile și prietenii victimelor israeliene. A avertizat în legătură cu o nouă escaladare a 
violenței și pentru a evita o catastrofă umanitară în Fâșia Gaza. Putin condamnă violența! 
Seamănă cu un porumbel al păcii urcat pe un tanc. 


Dar a informat partea israeliană cu privire la punctele cheie ale conversaţiei telefonice cu 
liderii Palestinei, Egiptului, Iranului și Siriei. În decembrie, a reiterat poziția de principiu a 
Rusiei de respingere și condamnare a terorismului în toate manifestările sale. La sfârșitul 

lunii ianuarie, Israelul a declarat un asediu complet al Fâșiei Gaza. 


Politologul rus Andrei Ontikov a declarat pentru ziarul Izvestia că, dacă europenii și 
americanii ar dori cu adevărat să promoveze ideea unei soluții cu două state, ar putea 
exercita presiuni asupra conducerii Israelului. 


Ministrul Afacerilor Externe Serghei Lavrov l-a lăudat pe Netanyahu pentru că nu a criticat 
Rusia în declaraţii publice cu privire la „operaţiunea militară specială” din Ucraina. 


Cu un tupeu fantastic, Lavrov a spus că obiectivele Rusiei de „demilitarizare” și 
„denazificare” în Ucraina sunt similare cu obiectivele declarate ale Israelului de a învinge 
Hamas și extremismul în Gaza. 


Extras din briefingul susținut la 12 ianuarie 2024, purtătoarea de cuvânt a Ministerului 
Afacerilor Externe, Maria Zakharova, și-a exprimat "regretul absolut față de victimele 
civile în actuala escaladare a conflictului palestiniano-israelian.” Evident, nu a pomenit 
nimic despre consecințele dezastruoase ale războiului ruso-ucrainean, care a început la 24 
februarie 2022. 


Politica Rusiei este mereu alunecoasă. Vrea să găsească un partener care să o sprijine în 
confruntarea cu Occidentul, inclusiv în Ucraina. Dacă Lavrov insinuează că Israelul va fi 
acel partener, atunci se înșeală amarnic - invazia Ucrainei nu se compară cu situația din 
Gaza. Cum să-i pomenești Israelului despre "denazificarea” unei țări cu un președinte 
evreu? 


Pe Putin nu îl interesează nici victimele israeliene, nici cele palestiniene. Pur și simplu se 
folosește de eternul conflict din Gaza pentru a-și legitimiza propriul război cu Ucraina. 
Deși merge pe ideea că relaţiile vechi de zeci de ani dintre Israel și Rusia îi conferă un fel 
de avantaj, joacă la cacealma. 


